РЕШЕНИЕ НА СЪВЕТА
от 30 март 2009 година
за подновяване на Споразумението за научно и техническо сътрудничество между Европейската общност и правителството на Руската федерация
(2009/313/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 170, втора алинея във връзка с член 300, параграф 2, първа алинея, първо изречение и параграф 3, първа алинея от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
С Решение 2000/742/ЕО (2) Съветът одобри сключването на Споразумението за научно и техническо сътрудничество между Европейската общност и правителството на Руската федерация (наричано по-долу „Споразумението“).
(2)
Член 12, буква б) от Споразумението предвижда по-специално, че Споразумението може да се подновява по взаимно съгласие между страните за допълнителен период от пет години.
(3)
С Решение 2003/798/ЕО (3) Съветът одобри подновяването на Споразумението за първи допълнителен период от пет години.
(4)
На срещата на Съвместния комитет Общност-Русия за сътрудничество в областта на науката и технологиите, проведена на 28 юни 2007 г. в Брюксел, двете страни по споразумението изразиха съгласието си за неговото подновяване за още пет години. Страните считат, че своевременното подновяване на посоченото споразумение би било от техен взаимен интерес. Освен това на срещата на Постоянния съвет за партньорство ЕС-Русия на 26 май 2008 г. двете страни постигнаха съгласие за предприемане на необходимите стъпки за подновяване на Споразумението.
(5)
Съдържанието на подновеното споразумение ще бъде идентично със съдържанието на споразумението, чийто срок на действие изтича на 20 февруари 2009 г.
(6)
Подновяването на Споразумението следва да бъде одобрено от името на Общността,
РЕШИ:
Член 1
Одобрява се от името на Общността подновяването за допълнителен период от пет години на Споразумението за научно и техническо сътрудничество между Европейската общност и правителството на Руската федерация.
Член 2
В съответствие с член 12 от Споразумението председателят на Съвета нотифицира от името на Общността правителството на Руската федерация за изпълнението от страна на Общността на вътрешните процедури, необходими за влизане в сила на подновеното споразумение (4).
Член 3
Настоящото решение се публикува в Официален вестник на Европейския съюз.
Съставено в Брюксел на 30 март 2009 година.